钦定古今图书集成/明伦汇编/官常典/第251卷 > 《祭韩魏公文》前人
## 钦定古今图书集成/明伦汇编/官常典/第251卷 > 《祭韩魏公文》前人

“天生元圣，必作之配，有神司之，不约而会。”尧舜代作
禹稷。自至仁宗龙飞，公举进士，妙龄秀发，秉笔入侍。
公于是时，仲舒、贾谊方将登庸，盗起西夏，四方骚然。
帝用不赦，授公𫓧钺，往督西旅。公于是时，方叔、召虎，
入赞兵政，出奠大邦，恩威并行，春雨秋霜，兵练民安，
四夷屈降。公于是时，临淮汾阳，帝在明堂，欲行王政，
群后奏功，罔底于成。召自北方，付之枢衡。公于是时，
萧、曹、魏、丙二帝山陵，天下悸恟。呼吸之间，有雷有风，
有存有亡，有兵有戎。公于是时，伊尹、周公功成而退，
三镇偃息，天下嗷然，曷日而复。毕公在外，心存王室。
房公且死，征辽是恤。呜呼哀哉！六月甲寅。人之无禄，
丧我宗臣。我有黎民，谁与教之？我有子孙，谁与保之。
巍巍堂堂，宁复有之。公之云亡，我无日矣。恸哭流涕，
何嗟及矣。昔我先子，没于东京。公为二诗，以祖其行。
文追典诰，论极皇王。公言一出，谁敢改评。施及不肖，
待以国士。非我自知，公实见许。父子兄弟，并出公门。
公不责报，我敢忘恩。怀此涕泣，实哀斯文。有肉在俎，
有酒在樽。公归在天，宁闻我言。呜呼哀哉！